Il-vot LE tal-Griegi l-bieraħ qabel kollox hu vot ta'pajjiż favur id-dinjità tiegħu. Huwa vot ta' poplu li qed jara lill-pajjiżu jikkollassa biċċa biċċa. Huwa vot favur il-pensjonijiet li qed jisparixxu. Huwa vot favur l-isptarijiet u l-mediċini, vot favur li fl-aħħar tax-xahar il-gvern Grieg ikun jista' jħallas il-pagi tiegħu. Huwa vot kontra l-awsterità. Dan kollu jfisser li hemm bżonn jingħata iktar piz lill-fatt li s-solidarjetà ma kienitx preżenti biżżejjed fit-taħditiet bejn il-Gvern Grieg u t-troika [il-fond Monetarju Internazzjonali, il-Bank Ċentrali Ewropew u l-Kummissjoni Ewropeja]. Il-Greċja waslet fejn hi għax kulħadd għalaq għajnejħ għal snin twal għall-korruzzjoni w it-tberbiq u fl-aħħar wasal iż-żmien tal-kontijiet. Żmien li jasal fuq kulħadd. Imma sfortunatament il-piz tal-awsterità ma ntrefax minn min berbaq jew minn min ħa sehem fil-korruzzjoni. Dawk kollha, bħal dejjem issa sparixxew. It-triq il-quddiem hi waħda li twieżen lill-fqir u li tirfed l-istat biex jibqa' jiffunzjona u jkun jista' jibqa' jservi lill-batut u lil min jiddependi mis-solidarjetà soċjali ankè biex sempliċement jeżisti. Fid-dawl ta' dan kollu d-deċiżjonijiet m'humiex faċli. L-ovvju hu li d-djun tal-Greċja mhux ser jitħallsu, la fil-futur qarib u probabbilment l-anqas iktar fil-bogħod. L-obbligu tal-Unjoni Ewropeja għaldaqstant (inkluż l-obbligu tal-Gvern Malti) hu li l-Gvern Grieg ikun mgħejjun jibni l-pajjiż mill-ġdid. It-triq m'hiex faċli għax il-prijorità m'għandhomx ikunu l-flus imma n-nies. Nittamaw li fil-ġranet li ġejjin tinstab soluzzjoni, mibnija fuq is-solidarjetà, mhux fuq l-awsterità.
Ngħinu lill-Griegi jiksbu d-dinjità ta' pajjiżhom lura